Արմինե Հովհաննիսյան

Արմինե (Արմենուհի) Գասպարի Հովաննիսյան (օգոստոսի 6, 1963(1963-08-06), Երևան, Հայկական ԽՍՀ, ԽՍՀՄ), հայ հասարակական գործիչ, դիվանագետ, իրավաբան։


== Կենսագրություն ==
Արմինե Հովաննիսյանը ծնվել է 1963 թվականի օգոստոսի 6-ին, Երևանում։ Նրա արմատները սերում են Արևմտյան Հայաստանից։ 1915 թվականի Մեծ Եղեռնից փրկվելով՝ Արմինեի մեծ պապերը` Փանոս Փանոսյանը և Սուքիաս Խաչիկյանը հաստատվել են Լիբանանում, որտեղ էլ ծնվել են նրանց զավակները` Արմինեի ծնողները` Գասպարը և Թագուհին։ 1947 թվականին Փանոսյան և Խաչիկյան ընտանիքները հայրենադարձել են, և նրանց երեք դուստրերը՝ Ալվարդը, Կարինեն և Արմինեն ծնվել են Հայաստանում։ Երբ Արմինեն տասնմեկ տարեկան էր, Խաչիկյան ընտանիքը գաղթել է Միացյալ Նահանգներ։
Միջնակարգ դպրոցն ավարտելուց հետո, Արմինեն կրթություն է ստացել ԱՄՆ-ի ճանաչված համալսարաններում։ 1981-1985 թվականներին սովորել է Կալիֆոռնիա նահանգի Լոս Անջելեսի Արևմտյան քոլեջում (Occidental College)` հումանիտար գիտությունների բնագավառում ստանալով բակալավրի աստիճան դիվանագիտություն և միջազգային հարաբերություններ մասնագիտացմամբ։ Ուսումնառության ընթացքում մասնակցել է հատուկ ծրագրերի. 1982-1983 թվականներին սովորել է Վաշինգտոնի ամերիկյան համալսարանում (American University), անցել է  կառավարման գործի հատուկ կուրսեր և գործնական աշխատանքներ կատարել կառավարման համակարգում։ 1984-1985 թվականներին Կալիֆոռնիայի համալսարանում (UCLA)  հայոց պատմություն և  քաղաքական գիտություններ է ուսանել պրոֆեսոր Ռիչարդ Հովհաննիսյանի մոտ։ 1985-1988 թվականներին սովորել է Կալիֆոռնիայի իրավաբանական դպրոցում` ստանալով իրավաբանության դոկտորի աստիճան։


== Գործունեություն ==
Աշխատանքային գործունեությունը Արմինե Հովաննիսյանը սկսել է Կալիֆոռնիայի Լոս Անջելես քաղաքում` որպես իրավաբան (1989-1992) Whitman and Ransom ընկերությունում։ Տեղափոխվելով Հայաստան` 1992-1993 թվականներին զբաղեցրել է Project Hope կազմակերպության  տնօրենի պաշտոնը` ղեկավարելով բժիշկների և ֆիզիոթերապևտների վերապատրաստումը։ 1993 թվականից «Հայաստանի պատանեկան նվաճումներ» կազմակերպության գործադիր տնօրենն է։


=== Հայաստանի պատանեկան նվաճումներ ===
Հայաստանի պատանեկան նվաճումները «Միջազգային պատանեկան նվաճումներ» (Junior Achievement) կազմակերպության մասնաճյուղն է։ Միջազգային այդ կառույցում ընդգրկված են աշխարհի 150 երկրներ։ Կազմակերպության կրթական ծրագրերն ուղղված են հանրակրթական դպրոցներում տնտեսագիտություն և  քաղաքացիական կրթություն առարկաների դասավանդմանը, իսկ առաքելությունը հայ երիտասարդներին միջազգային ասպարեզում մրցունակ լինելու և հաջողության հասնելու նպատակով անհրաժեշտ գիտելիքներով և հմտություններով զինելն է։ Կազմակերպության ծրագրերի շնորհիվ աշակերտները գիտելիքներ են ստանում շուկայական համակարգի, գործարարության դերի, կառավարման սկզբունքների,  հանրային և մասնավոր ձեռնարկությունների, ինչպես նաև ժողովրդավարության հենասյուների վերաբերյալ՝ ներառյալ մարդու իրավունքները, քաղաքացիական  պարտականություններն ու հանրային պատասխանատվությունը։ Այս գիտելիքների ձեռքբերման  ճանապարհին աշակերտների համար ուղեցույց է հանդիսանում Արմինե Հովաննիսյանի կողմից հեղինակված «Քաղաքացիական կրթության» դասագիրքը` նախատեսված ավագ դպրոցների աշակերտների համար։


=== Օրրան ===

2000 թվականին Արմինե Հովաննիսյանն ամուսնու` Րաֆֆի Հովհաննիսյանի հետ հիմնադրել է Օրրան հասարակական- բարեգործական կազմակերպությունը, որի նպատակներն ուղղված են Հայաստանի մանուկների ու տարեցների շրջանում մուրացկանության տարածման կանխմանը։ Ամեն օր  Օրրանի Երևանի և Վանաձորի կենտրոններում տաք սնունդ և սոցիալական տարբեր ծառայություններ են տրամադրվում շուրջ 300 երեխաների Երևանում և 100 միայնակ  տարեցների։ Օրրանի բարեգործական ատամնաբուժարանն անվճար սպասարկում է 6-16 տարեկան կարիքավոր բոլոր երեխաներին։ Օրրանի առաքելությունը տնտեսական ճգնաժամի հետևանքով փողոցում հայտնված երեխաներին օգնության ձեռք մեկնելն է` նրանց կրթական, մշակութային և արտադասարանական միջոցառումներում ներգրավելու միջոցով, ինչպես նաև անապահով երեխաների ընտանիքներին և միայնակ ու կարիքավոր տարեցներին օգնություն ցուցաբերելը։ Օրրանի բարեգործական ծրագրերից օգտվել են ավելի քան 30000 անապահով քաղաքացիներ։
Արմինե Հովաննիսյանը մշտապես արձագանքնել է հասարակության  և հայ ժողովրդի ցավոտ խնդիրներին` հոդվածներով հանդես գալով այնպիսի օրաթերթերում, ինչպիսիք են «Առավոտը», Թուրքիայի Հուրիեթը։


== Ընտանիք ==
Արմինե Հովաննիսյանի ամուսինը` Րաֆֆի Հովհաննիսյանը, 1991 թվականին եղել է Հայաստանի երրորդ հանրապետության առաջին արտգործնախարարը։ 2006 թվականին նա հիմնել է Ժառանգություն կուսակցությունը և նախագահում է այն։ Կուսակցությունը 2007 թվականին մասնակցել է  խորհրդարանական ընտրություններին և ներկայացվել ՀՀ Ազգային ժողովում։
Արմինե Հովաննիսյանն ունի հինգ զավակ` Կարինը, Տարոնը, Վանը, Շուշին և Արմենը։


== Պարգևներ ==
Արմինե Հովաննիսյանն իր աշխատանքային գործունեության ընթացքում արժանացել է բազմաթիվ պարգևների և շնորհակալագրերի։

«Պլատինե նվաճումներ»՝ Միջազգային պատանեկան նվաճումների կողմից, 1999
Հայ միջազգային կանանց միության «Կատարելություն» շնորհակալագիր, 1997
Վազգեն I-ի անվան մեդալ, 1997
Ֆրիտյոֆ Նանսենի ոսկե հուշամեդալ` հասարակական-քաղաքական, մարդասիրական սկզբունքների հաստատման և հայոց ցեղասպանության դատապարտման ուղղությամբ ծավալած գործունեության համար, 2006
ՀՀ կրթության և գիտության նախարարության Ոսկե մեդալ, 2017


== Ծանոթագրություններ ==


== Արտաքին հղումներ ==
Արմինե Հովհաննիսյան. «Ես գաղտնիքը գտել եմ. երբ նա զայրացած է լինում, ես ուղղակի համբուրում եմ նրան»
Կյանքը ափի մեջ. Արմինե Հովհաննիսյան